- 1943: திருத்தந்தை பன்னிரண்டாம் பயஸ் இயேசு கிறிஸ்து உருவாக்கிய திருச்சபை கிறிஸ்துவின் மறையுடலாக (Mystical Body of Christ) உள்ளது என்னும் விவிலியக் கருத்தை ஒரு சுற்றுமடல் வழியாக விளக்கியுரைத்தார்.
- 1943: விவிலியத்தை ஆய்வு செய்யும் போது, பிற இலக்கியங்களை ஆய்ந்திட பயன்படுத்தும் உத்திகளைப் பயன்படுத்தலாம் என்றும், கத்தோலிக்க ஆய்வாளர்கள் இத்தகைய ஆய்வுகளில் ஈடுபடவேண்டும் என்றும் ஊக்கமூட்டும் வகையில் திருத்தந்தை பன்னிரண்டாம் பயஸ் "தூய ஆவியின் தூண்டுதலால்" (Divino Afflante Spiritu) என்னும் சுற்றுமடலை வெளியிட்டார்.
- 1944: செருமானிய இராணுவம் உரோமை நகரை ஆக்கிரமித்தது. போரில் ஈடுபடுவதில்லை என்று நடுநிலை வகித்த வத்திக்கான் நகர்-நாட்டின் நிலைப்பாடு மதிக்கப்படும் என்று அடோல்ஃப் ஹிட்லர் வாயளவில் கூறினார். செருமனிக்கு எதிராகப் போரிட்டு காயமடைந்த நேசப்படையினருக்கும் வத்திக்கான் உதவி செய்தது என்று கூறி நாசி செருமனி வத்திக்கானையும் ஆக்கிரமிக்கும் ஆபத்து நெருங்கியது. அந்நிலையில் ஒரு சில வாரங்கள் ஆக்கிரமிப்புக்குப் பின் உரோமை நகர் நேசப்படையினரால் விடுதலை செய்யப்பட்டது.
- 1945, ஆகத்து 6: ஜப்பான் நாட்டு ஹிரோஷிமா நகரிலும் நாகசாகி நகரிலும் (ஆகத்து 9) ஐக்கிய அமெரிக்க நாடுகள் அணுகுண்டு வீசியது.
- 1947: திருத்தந்தை பன்னிரண்டாம் பயஸ் திருவழிபாட்டில் மக்கள் செயல்முறையில் பங்கேற்றலின் தேவையை வலியுறுத்தி, "இறைவனின் இடைநிலையாளர்" (*Mediator Dei*) என்னும் தலைப்பில் ஒரு சுற்றுமடல் விடுத்தார்.
- 1947, ஆகத்து 15: இந்தியா பிரித்தானிய ஆட்சியிலிருந்து விடுதலை பெற்றது.
- 1948, சனவரி 30: மகாத்மா காந்தி துப்பாக்கிக் குண்டுகளுக்கு இரையாகி உயிர்நீத்தார்.
- 1950: திருத்தந்தை பன்னிரண்டாம் பயஸ் 1950ஆம் ஆண்டு திரு ஆண்டு (புனித ஆண்டு - Holy Year) எனக் கொண்டாடப்படும் என்று அறிவித்தார் .
- 1950, ஆகத்து 12: கத்தோலிக்க கொள்கைகளைத் தாக்குகின்ற தவறான கருத்துக்களைக் கண்டித்து "Humani generis" என்னும் தலைப்பில் திருத்தந்தை பன்னிரண்டாம் பயஸ் ஒரு சுற்றுமடல் வெளியிட்டார்.
- 1950, நவம்பர் 1: "புனித கன்னி மரியா தம் மண்ணுலக வாழ்வை முடித்தபின் உடலோடும் ஆன்மாவோடும் விண்ணகத்துக்கு எடுத்துக்கொள்ளப்பட்டார்" என்னும் திருச்சபைப் போதனையை வழுவா வரத்தோடு அறுதியிட்டு, திருத்தந்தை பன்னிரண்டாம் பயஸ் உலகறிய எடுத்துரைத்தார். இவ்வாறு அறிவிக்குமுன் உலகனைத்திலும் பரவியுள்ள திருச்சபைத் தலைவர்களாகிய ஆயர்களின் விருப்பம் கேட்டறியப்பட்டது. மரியாவின் விண்ணேற்புப் பெருவிழா ஆகத்து 15ஆம் நாள் கொண்டாடப்படும் என்றும் அறிவிக்கப்பட்டது.
- 1950, திசம்பர் 25: அகழ்வாளர்களின் ஆய்வின் அடிப்படையில் புனித பேதுரு பெருங்கோவிலின் அடித்தளத்தின் கீழ் புனித பேதுருவின் கல்லறை கண்டுபிடிக்கப்பட்டதாக திருத்தந்தை பன்னிரண்டாம் பயஸ் அறிவித்தார்.
- 1953, சனவரி 12: மும்பை (பம்பாய்) உயர்மறைமாவட்டத்தின் ஆயராக இருந்த வலேரியன் கிராசியாஸ் திருத்தந்தை பன்னிரண்டாம் பயசால் கர்தினால் நிலைக்கு உயர்த்தப்பட்டார். இந்தியாவின் முதல் கர்தினால் இவரே.
- 1954, மே 29: திருத்தந்தை பன்னிரண்டாம் பயஸ் 1914இல் இறந்த திருத்தந்தை பத்தாம் பயசை புனிதர் நிலைக்கு உயர்த்தினார்.
- 1954: திருத்தந்தை பன்னிரண்டாம் பயஸ் 1954ஆம் ஆண்டு "மரியாவின் ஆண்டு" என்று கொண்டாடப்பட வேண்டும் என்று அறிவித்தார். அன்னை மரியாவின் பக்தியை வளர்க்கவும், ஒவ்வொரு கோவிலிலும் அன்னை மரியாவுக்கு ஒரு திருச்சிலையாவது அமைக்கவும் திருத்தந்தை வேண்டுகோள் விடுத்தார். திருச்சபை வரலாற்றில் மரியாவுக்கென்று ஓர் ஆண்டு அர்ப்பணிக்கப்பட்டது இதுவே முதல் தடவை.
- 1955-1975: வியத்நாம் போர்.
- 1958, அக்டோபர் 9: திருத்தந்தை பன்னிரண்டாம் பயஸ் தம் 82ஆம் வயதில் இறையடி எய்தினார்.
- 1958, அக்டோபர் 28: கர்தினால் ஆஞ்செலோ ஜுசேப்பே ரொங்கால்லி கத்தோலிக்க திருச்சபையின் 262ஆம் திருத்தந்தையாகத் தேர்ந்தெடுக்கப்பட்டு திருத்தந்தை இருபத்திமூன்றாம் யோவான் என்னும் பெயரைச் சூடிக்கொண்டார். இவர் திருத்தந்தையாகத் தேர்ந்தெடுக்கப்பட்ட போது இவருக்கு வயது 77.
- 1958, திசம்பர் 25: திருத்தந்தை இருபத்திமூன்றாம் யோவான் தம் மறைமாவட்டமாகிய உரோமையைச் சந்திக்கச் சென்றார். மருத்துவ மனைகளுக்குச் சென்று நோய்வாய்ப்பட்ட குழந்தைகளுக்கு ஆறுதல் கூறினார். மறுநாள் உரோமையில் உள்ள "விண்ணக அரசி" சிறைக்கூடம் சென்று அங்கு கைதிகளைச் சந்தித்துப் பேசினார். "என்னைத் தேடி வர உங்களால் இயலாது; எனவே நான் உங்களைத் தேடி வந்தேன்" என்று அவர்களிடம் கூறினார்.
- 1959, சனவரி 25: தாம் தேர்ந்தெடுக்கப்பட்ட மூன்றாம் மாதத்திலேயே திருத்தந்தை இருபத்திமூன்றாம் யோவான் வரலாற்றுச் சிறப்புமிக்க ஒரு நிகழ்வை அறிவித்தார். அதாவது உலகில் உள்ள அனைத்து ஆயர்களையும் அழைத்து வத்திக்கான் நகரில் பொதுச்சங்கம் ஒன்றினை நடத்தப்போவதாக அறிவித்தார்.
- 1961, மே 15: திருத்தந்தை இருபத்திமூன்றாம் யோவான் சமூகப் பிரச்சினைகள் பற்றி கத்தோலிக்க திருச்சபை வழங்கும் போதனையை எடுத்துக்கூறும் விதத்தில் "அன்னையும் ஆசிரியையும்" (Mater et Magistra) என்னும் சுற்றுமடலை வெளியிட்டார்.
- 1962, அக்டோபர் 11: திருத்தந்தை இருபத்திமூன்றாம் யோவான் இந்நாளில் இரண்டாம் வத்திக்கான் பொதுச்சங்கத்தைத் தொடங்கிவைத்தார். இது கத்தோலிக்க திருச்சபையின் 21ஆம் பொதுச்சங்கம் ஆகும். இப்பொதுச்சங்கம் வலியுறுத்திய சில முக்கிய கருத்துகள்: எல்லாக் கிறித்தவர்களும் புனித வாழ்க்கை நடத்த அழைக்கப்படுகிறார்கள்; கிறித்தவ சபைகளுக்கிடையே ஒன்றிப்பு ஏற்பட அனைவரும் உழைக்கவேண்டும்; வழிபாட்டில் பயன்படுத்தும் மொழி அந்தந்த நாட்டு மக்களின் மொழியாக இருப்பது சிறந்தது; எல்லா மக்களும் வழிபாட்டில் செயல்முறையில் பங்கேற்றல் சிறப்பு; எல்லா சமயத்தாரோடும் திருச்சபை உரையாடலில் ஈடுபட வேண்டும்; காலத்தின் அறிகுறிகளை நற்செய்தியின் ஒளியில் ஆய்வுசெய்து இன்றைய உலகத்தின் பல்வேறு துறைகளோடு திருச்சபை உரையாடவும், பொதுநன்மை கருதி ஒத்துழைக்கவும் வேண்டும்.
- 1962-1965: இருபதாம் நூற்றாண்டுத் திருச்சபையின் முக்கிய நிகழ்வான இரண்டாம் வத்திக்கான் பொதுச்சங்கம் நடந்த காலம்.
- 1962, அக்டோபர்: கியூபா ஏவுகணை நெருக்கடி. சோவியத் யூனியனும் ஐக்கிய அமெரிக்க நாடுகளும் அணு ஆயுதப் போர் நிகழ்த்தப் போவதாக அச்சுறுத்தின.
- 1963, ஏப்பிரல் 11: திருத்தந்தை இருபத்திமூன்றாம் யோவான் சோவியத் யூனியனும் அமெரிக்காவும் பனிப்போரில் ஈடுபட்டு அணு ஆயுதப் போர் நிகழும் நெருக்கடியை உருவாக்கிய நிலையில் உலக அமைதியை வலியுறுத்தி, "நன்மனம் கொண்ட அனைத்து மக்களுக்கும்" "அவனியில் அமைதி" (Peace On Earth, இலத்தீனில் Pacem in Terris) என்னும் சுற்றுமடலை விடுத்தார்.
- 1963, சூன் 3: திருத்தந்தை இருபத்திமூன்றாம் யோவான் புற்று நோய் வாய்ப்பட்டு தம் 81ஆம் வயதில் காலமானார்.
- 1963, சூன் 21: கர்தினால் ஜோவான்னி பத்தீஸ்தா மொந்தீனி திருத்தந்தையாகத் தேர்ந்தெடுக்கப்பட்டார். அவர் ஆறாம் பவுல் என்னும் பெயரைச் சூடிக் கொண்டார். திருத்தந்தை இருபத்திமூன்றாம் யோவானின் இறப்போடு தானாகவே முடிவுபெற்ற இரண்டாம் வத்திக்கான் பொதுச்சங்கத்தைத் தொடர்ந்து நடத்தப்போவதாக ஆறாம் பவுல் அறிவித்தார்.
- 1963, செப்டம்பர் 29 - திசம்பர் 4: இரண்டாம் வத்திக்கான் பொதுச்சங்கத்தின் இரண்டாம் அமர்வு திருத்தந்தை ஆறாம் பவுலின் தலைமையின் கீழ் நடைபெற்றது.
- 1963, நவம்பர் 22: அமெரிக்க அதிபர் ஜான் எஃப். கென்னடி டெக்ஸாஸ் மாநிலத்தில் டால்லஸ் நகரில் துப்பாக்கிக் குண்டுக்கு இரையாகி உயிர்நீத்தார்.
- 1964, சனவரி 4-6: திருத்தந்தை ஆறாம் பவுல் எருசலேம் நகருக்குத் திருப்பயணமாகச் சென்றார். ஆட்சியிலிருந்த ஒரு திருத்தந்தை விமானப் பயணம் மேற்கொண்டது வரலாற்றில் இதுவே முதல் முறை ஆகும். எருசலேமில் ஆறாம் பவுல் மரபுவழி திருச்சபையின் மறைமுதல்வரும் காண்ஸ்டாண்டிநோபுளின் ஆயருமான முதலாம் அத்தனாகோரசை சந்தித்தார். 1054இல் நிகழ்ந்த பெரும் சமயப்பிளவுக்குப் பின் பல நூற்றாண்டுகளுக்குப் பிறகு இரு திருச்சபைகளின் தலைவர்களும் நேருக்கு நேர் சந்தித்தது இதுவே முதல் முறை ஆகும்.
- 1964, ஆகத்து 6: திருத்தந்தை ஆறாம் பவுல் "கிறிஸ்துவின் திருச்சபை" (Ecclesiam Suam) என்னும் தலைப்பில் முதல் சுற்றுமடல் வெளியிட்டார். அதில் தம் ஆட்சிக் காலம் கிறித்தவ சபைகளோடும் எல்லா மக்களோடும் உரையாடலில் ஈடுபடுவதாக இருக்கும் என்று அறிவித்தார்.
- 1964, செப்டம்பர் 14 - நவம்பர் 21: இரண்டாம் வத்திக்கான் பொதுச்சங்கத்தின் மூன்றாம் அமர்வு திருத்தந்தை ஆறாம் பவுலின் தலைமையின் கீழ் நடைபெற்றது.
- 1964, திசம்பர் 2-5: திருத்தந்தை ஆறாம் பவுல் இந்தியாவுக்குத் திருப்பயணமாகச் சென்றார். மும்பை நகரில் நடைபெற்ற "38ஆம் உலக நற்கருணை மாநாட்டில்" கலந்துகொண்டு திருப்பலி நிறைவேற்றி, உரையாற்றினார். மும்பை நகரில் பல நிகழ்ச்சிகளில் கலந்துகொண்டு செய்தி வழங்கினார். உலகில் வறுமையை ஒழிக்க அனைத்து நாடுகளும் ஒத்துழைக்க வேண்டும் என்றும், சமயங்களுக்கிடையே நல்லெண்ணம் உருவாக்கிட முயற்சிகள் மேற்கொள்ளப்பட வேண்டும் என்றும் திருத்தந்தை வலியுறுத்தினார்.
- 1965, செப்டம்பர் 14 - திசம்பர் 8: இரண்டாம் வத்திக்கான் பொதுச்சங்கத்தின் இறுதி அமர்வாகிய நான்காம் அமர்வு திருத்தந்தை ஆறாம் பவுலின் தலைமையின் கீழ் நடைபெற்றது.
- 1965, அக்டோபர் 3: திருத்தந்தை ஆறாம் பவுல் நியூயார்க் நகருக்குப் பயணமாகச் சென்றார். "போர் வேண்டாம், வேண்டவே வேண்டாம்!" என்று ஐக்கிய நாடுகள் பொது அவைக் கூட்டத்தில் அறைகூவல் விடுத்தார்.